[image: Teenactive-logo]
[image: ]

Inhoudsopsomming

Les 1

	In hierdie les moet jy jou kennis verstaan en toepas om vrae oor studievaardighede te beantwoord:
· Studievaardighede: luister, lees, begrip, konsentrasie, geheue, organisasie en tydsbestuur
· Studiemetodes: aantekeninge maak, breinkaarte, opsommings en die keuse van belangrike konsepte
· Pas jou eie studietegnieke en studiemetodes toe



Inleiding
Daar is ’n verskeidenheid vaardighede en metodes wat jy kan gebruik om jou leerproses te ondersteun. Wanneer dit doelbewus en effektief toegepas word, kan dit jou akademiese vordering bevorder en jou selfvertroue versterk.

Soos jy van Graad 9 na Graad 10–12 beweeg, neem die hoeveelheid werk toe en word die verwagtinge om te presteer hoër. Om georganiseerd te werk en effektiewe studiestrategieë te gebruik, kan jou help om jou werkslading beter te bestuur en stres te verminder. Hierdie vaardighede kan ook vir al jou vakke toegepas word, wat jou prestasie in toetse en eksamens kan verbeter. Om studietegnieke en -metodes te ontwikkel wat vir jou geskik is, is ook belangrike voorbereiding vir Graad 11 en 12, sowel as vir verdere studies en toekomstige loopbane.

Studievaardighede
Studievaardighede is die interne vermoëns wat jy tydens studie gebruik. Dit is ’n stel vaardighede wat jou help om leerinhoud te lees, te verstaan en te onthou. Hierdie vaardighede stel jou ook in staat om georganiseerd te werk en jou studietyd doeltreffend te bestuur, aangesien dit jou help om te prioritiseer, te ontleed en probleme op te los.

Luister
Luister is NIE dieselfde as hoor nie. Hoor verwys slegs na die waarneming van klank, terwyl luister die vermoë is om doelbewus aandag te gee aan gesproke inligting sodat jy dit kan verstaan en onthou. Dit behels ook dat jy let op alles wat met die boodskap gepaardgaan, soos taalgebruik, stemtoon en nie-verbale kommunikasie, bv. liggaamstaal.

In ’n leeromgewing beteken luister dat jy fokus op wat die onderwyser, klasmaats of oudiomateriaal sê en probeer om die hoofidees en belangrike besonderhede te verstaan.

Luister is nie ’n passiewe proses nie, maar ’n aktiewe betrokkenheid. Dit behels dat jy konsentreer, oor die inligting nadink en dit koppel aan wat jy reeds weet.

AI-generated content may be incorrect.]Voorbeelde van goeie luistervaardighede:
· Let op die spreker en nie-verbale boodskappe/tekens (bv. lyftaal, gesigsuitdrukkings, ens.).
· Vermy afleidings, kritiek en onderbrekings.
· Identifiseer sleutelidees en belangrike inligting.
· Vra vrae wanneer iets onduidelik is.
· Neem aantekeninge terwyl jy luister.

Oefen luistervaardighede
Jy kan jou luistervaardighede verbeter deur te reflekteer oor hoe goed jy gefokus het terwyl iemand gepraat het. Was jou aandag afgelei? Het jy notas gemaak? Hoe kan jy volgende keer beter luister?

Lees
Wanneer jy studeer, is dit belangrik om effektief en doelgerig te kan lees. Lees is die vermoë om geskrewe inligting deeglik deur te werk sodat jy dit kan verstaan, interpreteer en onthou.

Effektiewe lees behels meer as om net woorde raak te sien. Dit vra dat jy nadink oor wat jy lees, die hoofidees identifiseer en skakels/konneksies maak tussen nuwe inligting en wat jy reeds weet.

[image: ]Voorbeelde van goeie leesvaardighede:
· Lees met fokus en konsentrasie.
· Identifiseer sleutelidees en belangrike besonderhede.
· Merk of maak aantekeninge terwyl jy lees.
· Som die inligting in jou eie woorde op.
· Lees moeilike gedeeltes weer om jou begrip te verbeter.
Wenk om leesvaardighede te verbeter: 
Gereelde, daaglikse oefening help om jou leesspoed en akkuraatheid te verbeter. Soos jou leesspoed toeneem, sal jy meer werk in ’n korter tyd kan deurgaan.

Leesomstandighede is belangrik: goeie beligting en minder afleidings maak lees makliker.





SQ3R-leesmetode
Die SQ3R-leesmetode is ’n vyf-stap strategie (oorskou, vrae, lees, voordra en hersien) wat ontwerp is om begrip en onthou van leesmateriaal te verbeter.

· Stap 1: Beskou die teks oorsigtelik. Begin deur vinnig deur die teks te blaai om ’n algemene idee van die inhoud te kry. Kyk na opskrifte, subopskrifte, vetgedrukte woorde, prente, diagramme, opsommings en gevolgtrekkings.
· Stap 2: Vra vrae. Verander opskrifte of sleutelidees in vrae voordat jy begin lees. Byvoorbeeld, die opskrif “Lewenslange Leer” kan na ‘n vraag omskep word: “Wat is lewenslange leer?”
· Stap 3: Lees aktief. Lees die teks deeglik om antwoorde op jou vrae te vind.
· Stap 4: Sê die inligting op/herhaal die inligting hardop. Nadat jy ’n afdeling gelees het, sê die hoofpunte hardop of skryf dit in jou eie woorde neer.
· Stap 5: Hersien jou notas. Gaan jou notas kort ná die studiesessie weer deur om seker te maak dat dit sin maak en die belangrikste punte insluit. Jy kan ook sleutelidees uitlig of ekstra besonderhede byvoeg.

Tegnieke om effektief te lees:
Vluglees: Dit behels dat jy vinnig deur ’n teks beweeg om die hoofidees en belangrikste sinne raak te sien. Dit gee jou ’n algemene oorsig en is nuttig wanneer jy groot hoeveelhede teks moet deurwerk.
Skandering: Dit beteken dat jy vinnig deur ’n teks soek om ’n spesifieke feit, persoon of verwysing te vind. Dit is veral nuttig wanneer jy lyste deurgaan of na ’n spesifieke naam of detail soek.
Lees vir begrip: Wanneer jy tekste soos romans of voorgeskrewe werke lees, moet jy deeglik lees. Dit beteken jy werk deur elke reël, beskrywing en deel van die teks om dit ten volle te verstaan.

Hierdie tegnieke het elkeen ’n belangrike rol in leesbegrip en eksamens. Jy kan byvoorbeeld gevra word om ’n spesifieke detail te vind, soos in ’n busrooster (skandering). As jy egter die hoofidee van ’n koerantartikel moet bepaal, gebruik jy vluglees. Lees vir begrip volg gewoonlik daarna om ’n dieper begrip te ontwikkel.

	Begrip
Effektiewe leesbegrip fokus daarop om die hoofidee van ’n teks te verstaan, eerder as om op individuele woorde te konsentreer. Dit help jou om die inhoud beter te verwerk en te onthou.

Sodra jy werklik verstaan wat jy lees, kan jy die inligting ontleed en sinvol interpreteer.

Om jou begrip te verbeter, verg tyd en gereelde oefening:
· Sit daagliks tyd opsy om te lees.
· Skryf nuwe woordeskat en definisies neer.
· Hoe meer jy lees, hoe beter ontwikkel jou taalvaardighede.
	Konsentrasie
Konsentrasie is die vermoë om jou aandag te fokus op wat jy doen sonder om afgelei te word. Dit beteken om jou gedagtes doelbewus op een taak te rig.

Goeie konsentrasie help jou om inligting beter te verstaan en langer te onthou.

Maniere om konsentrasie tydens studie te verbeter:
· Verwyder afleidings/skakel afleidings uit (bv. selfoon, geraas, sosiale media, ens.).
· Breek take in kleiner, hanteerbare stappe op.
· Neem kort pouses en beoefen bewustheid.
· Sorg vir genoeg slaap, gereelde oefening en ’n gebalanseerde dieet.
· Skep ’n gemaklike en goed georganiseerde studieruimte.








	Ekstra wenke om konsentrasie te verbeter:

	· Vermy veelvuldige take: Om verskeie take gelyktydig te probeer doen, mag produktief lyk, maar dit benadeel dikwels jou konsentrasie. Fokus eerder op een taak op ’n slag om beter resultate te verkry.
· Bring tyd in die natuur deur: Tyd buite, veral om in die natuur te stap, kan jou fokus en energievlakke verbeter.
· Oefen jou brein: Breinaktiwiteite kan jou geheue versterk en jou probleemoplossingsvaardighede ontwikkel.
· Luister na musiek: Klassieke musiek of natuurgeluide kan konsentrasie bevorder. Vermy musiek met lirieke of stemme, aangesien dit maklik jou aandag kan aflei.
· Skep ’n praktiese werkruimte: Rig ’n rustige, netjiese en goed georganiseerde werkruimte in wat gemaklik en ergonomies is.
· Gebruik ’n tydhouer: Studeer in kort, afgebakende sessies van 20–30 minute, met kort pouses tussenin, sodat jy gefokus kan bly.

Gebruik twee of drie strategieë op ’n slag en pas dit konsekwent toe. Moenie probeer om almal gelyktydig te gebruik nie. Elke strategie versterk die ander, en klein verbeterings kan met tyd tot uitstekende resultate lei.



Geheue 
Geheue is die vermoë om die inligting wat ons leer, te stoor en later weer op te roep. Dit is as’t ware die spoor wat leer/studie in die brein nalaat.

Daar is twee tipes geheue:
[image: ]
Korttermyngeheue: Dit is jou alledaagse geheue, ook bekend as werkgeheue. Dit is waar inligting tydelik gehou word terwyl jy daarmee werk. Daarna kan dit óf vergeet word óf na die langtermyngeheue oorgedra word.

Langtermyngeheue: Dit hou verband met wat jy in die verlede geleer of ervaar het, soms selfs jare gelede. Party van die inligting wat hier gestoor word, kan ook aan meer onlangse ervarings gekoppel wees. Die brein bêre hierdie inligting wat dit wil stoor.
Wenke om jou geheue te verbeter:
· Sê jou notas hardop op sonder om daarna te kyk, of doen dit met jou oë toe.
· Probeer inligting aktief onthou en moenie dit net oor en oor herlees nie.
· Koppel nuwe inligting aan dit wat jy reeds weet; dink hardop daaroor.
· Dink terug aan vorige ervarings om nuwe kennis daarmee te verbind.
· Gebruik mnemonieke (geheuetegnieke wat patrone, assosiasies, woorde of frases gebruik om inligting makliker te onthou) of visuele hulpmiddels.
· Identifiseer gapings in jou begrip.

Organisasie
Organisasie is die vermoë om studiemateriaal, tyd en take op ’n gestruktureerde en ordelike manier te beplan, te rangskik en te bestuur. Om georganiseerd te wees, behels twee aspekte:

Fisies: 
· Hou jou werksruimte netjies en rommelvry.
· Hou notas, boeke en studiemateriaal goed georden.
· Gebruik ’n rooster of beplanner om jou studietyd te organiseer.
· Breek groot take op in kleiner, hanteerbare stappe.
· Prioritiseer belangrike take en sperdatums. 

Verstandelik:
Vermy afleidings en bly gefokus op die taak. Een van die grootste uitdagings is afleidings, veral dié wat deur tegnologie veroorsaak word.

Tydsbestuur
Tydsbestuur behels die doelgerigte beplanning en verdeling van tyd tussen spesifieke take. Sodoende kry jy alles gedoen wat jy MOET en kry jy ook tyd vir die dinge wat jy graag WIL doen.

Dit sluit effektiewe beplanning, asook die stel van doelwitte en oogmerke, in. Dit behels verder dat jy sperdatums stel en aktiwiteite volgens hul belangrikheid prioritiseer, sodat jy uiteindelik die regte tyd aan die regte taak bestee.

’n Effektiewe tydsbestuursstrategie moet EENVOUDIG wees om te beplan, te implementeer en vol te hou.

Sewe goeie redes waarom jy jou tyd moet bestuur:


Studiemetodes
Studiemetodes verwys na die strategieë of tegnieke wat jy tydens studie gebruik. Mense leer op verskillende maniere, daarom is dit belangrik om metodes te vind wat vir jou werk en dit konsekwent toe te pas.




Maak aantekeninge 
Om aantekeninge te maak is die proses om sleutelidees, feite en verduidelikings uit lesse of studiemateriaal op ’n duidelike en gestruktureerde manier neer te skryf. Deur aantekeninge te maak, vat jy die kern van die inligting vas, wat dit makliker maak om dit later te onthou sonder om alles woordeliks te probeer herroep.

Wenke om goeie aantekening te maak:
· Skryf sleutelpunte in jou eie woorde neer, eerder as volledige sinne.
· Gebruik opskrifte, kolpunte of diagramme om inligting te organiseer.
· Gebruik afkortings, simbole en prente om vinniger te werk.
· Gebruik verskillende kleure om belangrike terme uit te lig of te onderstreep.
· Hersien jou notas gereeld, nie net voor toetse nie.
Breinkaarte
Dit behels die visuele organisering van inligting deur middel van ’n diagram wat die verband tussen idees en feite aandui. Dit gebruik woorde en beelde om assosiasies te skep, wat help om inligting makliker te onthou.

Breinkaarte kan gebruik word om jou geheue te versterk en is ’n nuttige hulpmiddel vir aantekeninge, idee-vorming en hersiening, aangesien dit die struktuur en kernpunte van ’n onderwerp duidelik uitlig. ’n Verdere voordeel is dat dit jou help om jou opstelle effektief te beplan.

Wenke om goeie breinkaarte te maak:
· Skryf die hoofonderwerp in die middel van die bladsy.
· Teken takke vir sleutelidees of subonderwerpe.
· Gebruik sleutelwoorde eerder as lang sinne.
· Voeg kleure, simbole of beelde by om belangrike inligting uit te lig.
Sodra jy verstaan hoe om notas in ’n breinkaart-formaat te organiseer, kan jy jou eie styl en praktyke ontwikkel om dit verder te verfyn.

Dinkskrum
Om 'n dinkskrum te hou behels dat jy in ’n kort tyd soveel moontlik idees oor ’n onderwerp genereer en neerskryf. Dit help jou om te verken wat jy reeds weet en om verskillende idees of moontlike antwoorde te ontwikkel.

Jy kan breinkaart gebruik om idees te vorm. Plaas byvoorbeeld die hoofvraag of onderwerp in die middel van die breinkaart en voeg takke by vir die hoofidees wat jy wil insluit. Verdere takke kan ondersteunende punte, voorbeelde of verduidelikings aandui. Dit help jou om jou gedagtes vinnig te organiseer voordat jy begin skryf en verseker dat jou antwoord die belangrikste aspekte van die vraag dek.

Opsomming
Opsomming behels die identifisering en herskryf van die hoofidees van ’n teks of les in ’n korter, eenvoudiger vorm. In plaas daarvan om inligting woord-vir-woord te kopieer, fokus jy op die kernpunte en verwoord dit in jou eie woorde. Opsomming help jou om inligting te verwerk, sleutelkonsepte beter te verstaan en belangrike besonderhede meer doeltreffend te onthou.
Kies Belangrike Konsepte 
Dit behels die identifisering van sleutelidees, terme en beginsels in leermateriaal wat noodsaaklik is om ’n onderwerp te verstaan. In plaas daarvan om alles te probeer memoriseer, fokus jy op die kerninligting waarop die inhoud gebou is.

Wenke vir die keuse van belangrike konsepte:
· Identifiseer sleutelterme, definisies en hoofidees in die teks.
· Let op opskrifte, subopskrifte en uitgeligte woorde.
· Fokus op konsepte wat deur die onderwyser herhaal of beklemtoon word.

Sleutelkonsepte dui die hoofidees of temas in ’n teks aan. Hoewel dit soms in handboeke uitgelig word (bv. vetdruk of skuinsdruk), is dit nie altyd maklik om raak te sien nie. Dit is daarom belangrik om woorde of frases te identifiseer wat tot die algehele betekenis of boodskap bydra.

Les 2

	In hierdie les moet jy jou kennis verstaan en toepas om vrae oor studievaardighede te beantwoord:
· Definieer en bespreek die belangrikheid van kritiese denkvaardighede, kreatiewe denkvaardighede en probleemoplossingsvaardighede.
· Analiseer jou eie prestasie in assesseringstake, insluitend interne en eksterne assessering.
· Ontwikkel ’n studieplan wat die organisering van aktiwiteite, tydsbestuur, ensovoorts insluit.



Kritiese denkvaardighede
Kritiese denke behels dat jy vrae vra, analiseer, interpreteer, evalueer en beredeneerde oordele vorm oor wat jy lees, hoor of skryf. Hierdie oordele moet betroubaar wees en op geloofwaardige inligting berus. Dit is nie noodwendig negatief of foutsoekend nie, maar daarop gemik om ’n probleem te analiseer en tot ’n ingeligte besluit te kom. 

Om kritiese denke op jou studies toe te pas is belangrik omdat dit jou help om:Om kritiese denke te ontwikkel, is veral voordelig tydens eksamens, aangesien dit jou help om vrae te analiseer, te interpreteer en te evalueer.

· Verbindings te maak tussen verskillende onderwerpe, asook tussen teorie en werklike situasies.
· Jou werk op ’n dieper vlak te verstaan, eerder as om dit net te memoriseer.
· Hoërorde-vrae in toetse en eksamens met selfvertroue te beantwoord.
· Probleme doeltreffend op te los in vakke soos Wiskunde, Wetenskap en Lewensoriëntering.
· Meer doeltreffend te studeer, wat uiteindelik tyd kan bespaar.


Kreatiewe denkvaardighede
Kreatiewe denke is die vermoë om nuwe idees te ontwikkel, op verskillende maniere te dink en probleme vanuit verskeie perspektiewe te benader. Dit is nie net van toepassing op kreatiewe beroepe soos kunstenaars, ontwerpers en musikante nie, maar ’n vaardigheid wat vir almal waardevol is. Dit bevorder innovasie, verbeter probleemoplossing en help jou om verandering meer effektief te hanteer.

Om kreatiewe denke in jou studies toe te pas is belangrik omdat dit jou help om: 
· jou werk op verskillende maniere te verstaan, wat dit makliker maak om te onthou.
· nuwe studiemetodes te verken, eerder as om by net een metode te bly.
· probleme kreatief op te los, veral met betrekking tot meer uitdagende vakke.
· betrokke en geïnteresseerd in jou werk te bly.
· jou leerstrategieë aan te pas wanneer iets nie werk nie.

	Kritiese Denke vs Kreatiewe Denke

	Kritiese denke (om idees te analiseer)
	Kreatiewe denke (om idees te genereer)

	Stel vrae
Oorweeg verskillende perspektiewe
Oorweeg alternatiewe
Evalueer voor- en nadele
Redeneer oor moontlike gevolge
Soek en gebruik bewyse
	Stel vrae
Stel moontlikhede/opsies voor
Oorweeg verskillende oplossings
Improviseer
Verduidelik idees op nuwe maniere
Innoveer



Probleemoplossingsvaardighede
Probleemoplossingsvaardighede verwys na die vermoë om ’n probleem te identifiseer, moontlike oplossings te oorweeg en die beste opsie te kies om dit op te los. Effektiewe probleemoplossers word dikwels beskryf as pro-aktief, samewerkend en selfgemotiveerd. Hierdie vaardighede dra ook by tot beter geheue, dieper begrip en die vermoë om logiese gevolgtrekkings te maak.

Om probleemoplossingin jou studies toe te pas is belangrik omdat dit jou help om: 
· Deur moeilike vrae te werk in plaas daarvan om op te gee.
· Kennis toe te pas in nuwe of onbekende situasies.
· Jou prestasie in toetse en eksamens te verbeter.
· Onafhanklik te dink en beter besluite te neem.
· Uit foute te leer en mettertyd te verbeter.

Assessering
Assessering word deur onderwysers gebruik om te bepaal hoeveel en hoe goed leerders leer. Dit behels die insameling van bewyse van prestasie om vordering te monitor. Jy moet kan wys dat jy die inhoud van hierdie assesserings verstaan en kan toepas.

Assesserings, in al hul vorme, bied geleenthede vir terugvoer. Hierdie terugvoer help jou om verbeterings aan te bring en uiteindelik beter punte te behaal.
Twee hoofsoorte assesserings
· Formatief: Word tydens die onderrig- en leerproses gebruik. Dit bied deurlopende terugvoer om jou begrip te verbeter en jou voor te berei vir summatiewe assessering. Voorbeelde sluit in klastoetse, huiswerkaktiwiteite en werkkaarte. Dit staan ook bekend as informele assessering, aangesien die punte nie op jou rapport aangeteken word nie.
· Summatief: Word aan die einde van ’n afdeling of kwartaal gebruik om jou algehele begrip en prestasie te evalueer. Voorbeelde sluit toetse en eksamens in, wat bepaal hoe goed jy die werk bemeester het. Dit staan ook bekend as formele assessering, aangesien dié punte op jou rapport aangeteken word.


Formele assesserings kan óf intern óf ekstern wees, en hulle is ewe belangrik. Die een berei jou voor vir die ander.

	Interne assessering
	Eksterne assessering

	Assesserings wat binne die skool opgestel en gemerk word.
	Assesserings wat deur eksterne liggame, soos die Departement van Basiese Onderwys, opgestel en gemerk word.

	Dit word gewoonlik deur die jaar voltooi as deel van jou Skoolgebaseerde Assessering (SBA), onder beheerde toestande en volgens vasgestelde toets- of eksamenreëls.
	Hierdie assesserings word gewoonlik onder streng eksamenvoorwaardes, op dieselfde tyd regoor die land of provinsie, afgelê, soos die matriekeksamens (Nasionale Senior Sertifikaat).




Ontwikkel 'n studieplan: organisering van aktiwiteite en tydsbestuur
’n Studieplan help jou om georganiseerd te bly en jou tyd effektief te bestuur. Dit verseker dat jy beter voorberei is vir toetse en eksamens, wat tot beter resultate kan lei. Dit kan ook jou stresvlakke verlaag, aangesien dit die behoefte aan laaste-minuut-‘inpropsessies’ verminder. Jy kan teen ’n bestendige tempo werk en het meer tyd om jou werk te memoriseer en te hersien.

	Wenke om in ag te neem vir ’n doeltreffende studieskedule:
· Studiedoelwitte: Weet wat jy aan die einde wil bereik – dit maak dit makliker om doelgerig te werk.
· Tydsbeplanning: Bepaal hoeveel tyd jy aan studie kan bestee en hoeveel tyd jy vir ander verpligtinge nodig het.
· Studiemateriaal: Maak seker jy het al jou studiemateriaal bymekaar voordat jy begin studeer.





Studieskedule-toepassings
[image: ]Daar is verskeie gratis toepassings beskikbaar wat jy direk op jou selfoon kan aflaai. Dit maak dit maklik om jou skedule byderhand te hê, waar jy ook al is.

Voorbeelde van toepassings wat nuttig kan wees vir Graad 10-leerders:
· MyStudyLife
· Shovel
· Tooist
· Schoolplanner






	
Jy sal minder stres ervaar wanneer jy take en opdragte voltooi.


Jy kan meer in jou dag inpas wanneer jy georgani-seerd werk.


Jy sal meer tyd hê vir ontspanning en vrye tyd.


Jy kan afleidings meer doeltreffend bestuur.


Dit help jou om meer produktief te voel en bou jou selfvertroue.


Dit bring meer balans en beheer in jou lewe.


Jy sal baie beter voorbereid wees vir toetse en eksamens.

Inhoudsopsomming 

  Les 1    

In hierdie les moet jy jou kennis verstaan en toepas om vrae oor  studievaardighede   te beantwoord:      Studievaardighede: luister, lees, begrip, konsentrasie, geheue, organisasie en tydsbestuur      Studiemetodes: aantekeninge maak,  brein kaarte, opsommings en die keuse van  belangrike konsepte      Pas jou eie studietegnieke en studiemetodes toe  

  Inleiding   Daar is ’n verskeidenheid vaardighede en metodes wat jy kan gebruik om jou  leer proses   te ondersteun .  Wanneer dit doelbewus en effektief toegepas word, kan dit jou  akademiese vordering bevorder en jou  selfvertroue versterk.     Soos jy van Graad 9 na Graad 10 – 12 beweeg, neem die hoeveelheid werk toe en word die verwagtinge   om  te presteer  hoër.   Om georganiseerd te werk en effektiewe studiestrategieë te gebruik, kan jou help om jou  werkslading beter te bestuur en stres te verminder. Hierdie vaardighede kan  ook  vir   al jou   vakke toegepas  word, wat jou prestasie in toetse en eksamens kan verbeter. Om studietegnieke en  - metodes te ontwikkel  wat   vir   jou  geskik is , is   ook belangrike voorbereiding vir Graad 11 en 12, sowel as vir verdere s tudies en  toekomstige loopbane.    

Studievaardighede 

Studievaardighede is die interne   vermoëns   wat jy tydens studie gebruik. Dit is ’n  stel vaardighede wat jou  help om leerinhoud te lees, te verstaan en te onthou . Hierdie vaardighede stel jou ook in staat om  georganiseerd te werk en jou studietyd doeltreffend te bestuur, aangesien dit jou help om te prioritiseer,  te ontleed en probleme op te los.     Luister   Luister is NIE dieselfde as hoor nie. Hoor  verwys  slegs  na die waarneming van klank, terwyl luister die  vermoë is om doelbewus aandag te gee aan gesproke inligting sodat jy dit kan verstaan en onthou . Dit  behels ook dat jy let op alles wat met die boodskap  gepaardg aan, soos taalgebruik , stemtoon en nie - verbale kommunikasie, bv. liggaamstaal.     In ’n leeromgewing beteken luister dat jy fokus op wat die onderwyser, klasmaats of oudiomateriaal sê en  probeer om die hoofidees en belangrike besonderhede te verstaan.     Luister is nie ’n passiewe proses nie, maar ’n  aktiewe   betrokkenheid . Dit behels   dat jy konsentreer, oor die  inligting nadink en dit koppel aan wat jy reeds weet.    

